舟中呈耿元直
作者：趙鼎
朝代：宋

paragraphs: 念昔一笑相逢初，我時尚少君壯夫。
十年再見輦轂下，我鬢斕斑君白鬚。
落魄朋遊嗟我在，艱難兵火與君俱。
酬恩未擬填溝壑，强顔忍復陪簮裾。
浩然胡不徑投劾，老矣難堪歸荷鋤。
田園墳壠亂戎馬，是身是處長羈孤。
解維汴岸一篙水，小舟漂兀如鷖鳬。
對床推枕坐歎息，此行未肯悲窮途。
胸中炯炯時一吐，與生俱坐寧籧除。
只今雲臺羅俊彦，鄙賤老醜憎樸疏。
躍馬食肉付公等，浮家泛宅真吾徒。
與君轉柂從此逝，秋風萬里吹江湖。